**Mică baladă**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Marin Sorescu

Pe mine

Mă iubeau toate femeile.

Mă simţeam puternic şi sigur.

Ca Meşterul Manole,

Am cutezat

Să ridic o construcţie

Care să dăinuie veşnic.

Am început lucrul

Şi le-am chemat la mine

Pe toate:

Pe Maria, pe Ana,

Pe Alexandra, pe Ioana

Care întâi va ajunge,

Pe-aceea-n perete o voi zidi.

Dar din toate femeile

A venit una singură:

Mama.

– Tu nu m-ai strigat,

Fiule?